व्यस्त दिनचर्या में योग्य जीवनसाथी तलाशना चुनौतीपूर्ण कार्य : अग्रवाल
आज की व्यस्त दिनचर्या में अभिभावकों को बच्चों के लिए योग्य जीवनसाथी की तलाश करना चुनौतीपूर्ण है। परिचय सम्मेलन जैसे आयोजन इसे आसान बनाते हैं। उच्च शिक्षित प्रत्याशियों के मामले में अनेक संचार साधन उपलब्ध हैं, जिनकी मदद से हम मनचाहे प्रत्याशी के बारे में जानकारी प्राप्त कर सकते हैं। अग्रसेन सोशल ग्रुप अभिनंदन का हकदार है, जिसने 25 वर्षों में 1200 से अधिक युगलों के रिश्ते तय कराए हैं। ये बातें भास्कर समूह के चेयरमैन और वरिष्ठ समाजसेवी रमेशचंद्र अग्रवाल ने अग्रसेन सोशल ग्रुप द्वारा 25 से 27 दिसंबर तक परसरामपुरिया स्कूल में होने वाले अग्रवाल समाज के 28वें अभा परिचय सम्मेलन की पूर्व संध्या पर परिणय पुस्तिका का लोकार्पण करते हुए कही। विशेष अतिथि समाजसेवी प्रेमचंद गोयल थे। संस्था समन्वयक राजेश गर्ग, शिव जिंदल, अध्यक्ष मनीष मित्तल और महामंत्री राजेश अग्रवाल ने अतिथियों का स्वागत किया। सम्मेलन स्थल को अग्रवाल धाम नाम दिया गया है। शुक्रवार दोपहर 12 बजे उच्च शिक्षा मंत्री उमाशंकर गुप्ता, विनोद अग्रवाल, राजेंद्र गर्ग समर्पण और अरविंद बागड़ी के आतिथ्य में महाराजा अग्रसेन के चित्र पूजन के साथ सम्मेलन शुरू होगा। इसमें 500 से अधिक युवक-युवती प्रत्याशियों का परिचय हाईटेक साधनों के माध्यम से कराया जाएगा। मंच से परिचय देने वाली युवतियों को उपहार भी दिए जाएंगे। समन्वयक गर्ग ने बताया शुक्रवार शाम 5 बजे अभिभावक व प्रत्याशियों के मार्गदर्शन के लिए वैवाहिक संबंध तय करने की प्राथमिकताएं विषय पर परिसंवाद होगा। संचालन शिव जिंदल करेंगे।
अग्रवाल समाज के तीन दिनी परिचय सम्मेलन के पूर्व परिणय पुस्तिका का विमोचन करते दैनिक भास्कर समूह के चेयरमैन रमेशचंद्र अग्रवाल व अन्य।
mag_Deva hin_Deva awa_Deva